Karl Malone i Gary Payton u Los Angeles Lakersima - 2003-07-11
Maloneov menadjer kaže da je njegov klijent vrlo uzbudjen zbog prelaska u L.A.
Karl Malone se pridružio velikoj zabavi u Los Angeles Lakersima gdje se već nekoliko godina zabavljaju Shaq O`Neal i Kobe Bryant, a sada im se pridružuju Malone i Gary Payton. No, ova zabava zadaje glavobolju ostalim NBA klubovima. Karl Malone je drugi košarkaš u NBA povijesti po broju postignutih koševa, ima 40 godina i sve je postigao u košarci, osim jedne stvari – titule prvaka! Baš kao i Payton. Maloneov menadjer kaže da je njegov klijent vrlo uzbudjen zbog prelaska u L.A. te da je zbog mogućnosti da zaigra u ekipi koja može osvojiti prvenstvo, čak odbio ponude vrijednije za 18 milijuna dolara! (On je u prošloj sezoni zaradio 19 milijuna 300 tisuća dolara, a sada je prihvatio veteranski minimum od milijun i pol). Navodno su ključnu ulogu za njegov prelazak u Lakerse odigrali Shaq i Magic Johnson. U LA je već “puštena u promet” šala da će Lakersi s takva četiri igrača i s takvim trenerom kakav Phil Jackson, osvojiti naslov prvaka čak i ako kao peti igrač zaigra glumac Jack Nicholson, koji je postao prava maskota sjedeći na svakoj utakmici u prvom redu dvorane Staples u LA. Zanimljiv je podatak da je Karl Malone, koji je u prethodnih 18 NBA sezona igrao samo za jednu momčad – Utah Jazz – igrao u finalu playoffa dva puta (`97 i `98), ali da je njegova tadašnja momčad oba puta izgubila od Jordanovih Chicago Bullsa, koje je trenirao upravo – Phil Jackson! Karl Malone je, inače, jedini NBA igrač koji je dostigao brojku od 35 tisuća koševa, 10 tisuća skokova, četiri tisuće asistencija i dvije tisuće ukradenih lopti.